 ΤΟ ΒΙΒΛΙΟ ΤΗΣ (ΣΙΓΙΑΜ) ΝΗΣΤΕΙΑΣ

 ΠΡΟΛΟΓΟΣ

Στ’ αλήθεια, όλη η δόξα ανήκει στον Αλλάχ. Τον δοξάζουμε και ζητάμε τη βοήθεια και τη συγχώρεσή Του. Και αναζητάμε καταφύγιο στον Αλλάχ από τις δικές μας κακές πράξεις. Όποιον έχει καθοδηγήσει ο Αλλάχ, κανείς δεν μπορεί να τον παραπλανήσει και όποιον έχει παραπλανήσει ο Αλλάχ, κανείς δεν μπορεί να τον καθοδηγήσει.

Μαρτυρώ ότι δεν υπάρχει άλλος θεός, παρά μόνο ο Αλλάχ. Και μαρτυρώ ότι ο Μωχάμμαντ είναι ο δούλος και αγγελιαφόρος Του.

Με τη Χάρη, την Καλοσύνη και τη Βοήθειά Του, ο Αλλάχ διευκόλυνε τη σύνταξη αυτού του βιβλίου (Σιγιάμ) με τη βοήθεια πολλών αναφορών. Περιλαμβάνει διάφορα θέματα της Σιγιάμ (π.χ. Πράγματα που ακυρώνουν τη Νηστεία, ανεπιθύμητα Πράγματα που πρέπει να Αποφεύγονται και άλλες εντολές).

Αυτό το βιβλίο αποτελεί στην πραγματικότητα μέρος του άλλου βιβλίου του συγγραφέα με τίτλο «The Concise Book of Islamic Fiqh» (Το Συνοπτικό Βιβλίο της Ισλαμικής Φικχ - Νομολογία).

Είθε ο Αλλάχ, Δοξασμένος να είναι, να δεχτεί αυτήν την απόπειρα συγγραφής ως εντελώς αγνή και ειλικρινή για Χάρη Του. Είθε ο Αλλάχ να ωφελήσει ιδιαίτερα με αυτό το βιβλίο το συγγραφέα, τον αναγνώστη και όλους τους Μουσουλμάνους. Στ’ αλήθεια Είναι ο Αλ-Σαμεί‘ (Ακούει τα Πάντα), Αλ-Μουτζείμπ (Ανταποκρίνεται στα Πάντα).

 Το Βιβλίο της Σιγίαμ (Νηστείας)

¬ Η νηστεία είναι ο τέταρτος πυλώνας του Ισλάμ. Ο Αλλάχ την επέβαλε ως υποχρεωτική πράξη λατρείας κατά τη διάρκεια του δεύτερου έτους της Χίτζρα.[1]

¬ Η σημασία της Νηστείας: Είναι η αποχή από την κατανάλωση φαγητού, ποτού και άλλων παρόμοιων πραγμάτων από την ανατολή μέχρι τη δύση του ηλίου, με την πρόθεση νηστείας.

¬ Ο Αλλάχ επέβαλε τη Νηστεία στην Ούμμα των Μουσουλμάνων, όπως έκανε και στα προηγούμενα έθνη.

¬ Ο Αλλάχ, ο Ύψιστος, επέβαλε τη νηστεία στους Μουσουλμάνους για σοφότατους και υψηλούς στόχους, στους οποίους ανήκουν:

1) Η ευσέβεια και ο φόβος προς τον Αλλάχ, τον Ύψιστο.

2) Η νηστεία εκπαιδεύει τους Μουσουλμάνους για την ανάληψη ευθυνών και την αντοχή.

3) Η νηστεία διδάσκει στον άνθρωπο ανεκτικότητα, αυτοσυγκράτηση, ειλικρίνεια και αγαθοεργία.

4) Η νηστεία κάνει, επίσης, τον άνθρωπο να μοιράζεται τα βάσανα των Μουσουλμάνων αδελφών του, και να ξοδεύει ελεώντας τους φτωχούς και απόρους, κι έτσι η αδελφική αγάπη υλοποιείται ανάμεσα σε όλους τους Μουσουλμάνους, μέσω της οποίας όλοι απολαμβάνουν μια καλή ζωή κατά τη διάρκεια αυτού του ευγενούς μήνα.

¬ Η νηστεία του Ραμαντάν είναι τρόπος λατρείας και υπακοής στον Αλλάχ. Κατά το Ραμαντάν, οι πύλες της Τζάννα είναι ανοιχτές και οι πύλες της Κολάσεως κλειστές, και οι Σατανάδες αλυσοδεμένοι. Στο μήνα αυτό συμπεριλαμβάνεται και η Νύχτα του Διατάγματος (Λάιλατ Αλ-Κάντρ), η οποία είναι καλύτερη από χίλιους μήνες αφιερωμένους στη λατρεία. Η Νύχτα του Διατάγματος έχει σπουδαία υπεροχή, όποιος την περνά επιδιδόμενος σε πράξεις λατρείας που πηγάζουν από την πίστη του, ο Αλλάχ θα συγχωρήσει τις προηγούμενες αμαρτίες του. Η Νύχτα του Διατάγματος πέφτει τις δέκα τελευταίες ημέρες του Ραμαντάν.

¬ Όποιος τηρεί τη νηστεία του Ραμαντάν επειδή πιστεύει, και περιμένει να ανταμειφθεί για αυτό στη Μέλλουσα Ζωή, οι αμαρτίες του παρελθόντος θα συγχωρεθούν.

¬ Αυτός που διακόπτει για μια μέρα τη νηστεία χωρίς έγκυρη δικαιολογία, δεν θα μπορέσει ποτέ να εξιλεωθεί γι’ αυτό ακόμη κι αν τηρήσει νηστεία για το υπόλοιπο της ζωής του.

¬ Η τήρηση της νηστείας του Ραμαντάν ξεκινά με τις παρακάτω ενδείξεις:

1- Εμφάνιση της νέας σελήνης του Ραμαντάν, ή

2- Ολοκλήρωση των 30 ημερών του μήνα του Σα‘μπάν, που προηγείται του Ραμαντάν.

¬ Η νηστεία του Ραμαντάν είναι υποχρεωτική για κάθε υγιή, σωματικά και ψυχικά, ενήλικα Μουσουλμάνο ικανό να νηστέψει.

¬ Μόλις η νέα σελήνη του Ραμαντάν γίνει ορατή σε μια χώρα, η τήρηση της νηστείας καθίσταται υποχρεωτική για τους κατοίκους της.

¬ Δεν επιτρέπεται να τηρεί κανείς νηστεία την αμφίβολη ημέρα (δηλ. την 30η ημέρα του Σα‘μπάν).[2]

¬ Την πρόθεση της τήρησης υποχρεωτικής νηστείας πρέπει να την έχει κανείς κατά τη διάρκεια της νύχτας, ενώ την πρόθεση για την εθελοντική νηστεία μπορεί να την έχει κατά τη διάρκεια της νύχτας ή της μέρας, εφόσον δεν έφαγε κάτι εκείνη την μέρα και αποφάσισε κατά την ίδια μέρα να την μετατρέψει σε νηστεία.

¬ Η πρώτη ημέρα του Ραμαντάν μπορεί να επιβεβαιωθεί από κάποιον αξιόπιστο Μουσουλμάνο, άνδρα ή γυναίκα, που είδε τη νέα σελήνη.

¬ Αυτός που βλέπει ο ίδιος τη νέα σελήνη του Ραμαντάν, ακόμη κι αν ο λόγος του απορρίπτεται από την κοινωνία, αυτός θα πρέπει να αρχίσει να νηστεύει.

¬ Συνιστά Σούννα για το άτομο που βλέπει τη νέα σελήνη να απαγγείλει τα εξής:

«Αλλάχουμα Αχίλαχου ‘Αλάινα μπι Αλ-Άμν ουά Αλ-Ιμάν ουά Αλ-Σαλάμα ουά Αλ-Ισλάμ, Ράμπι ουά Ράμπουκα Αλλάχ, Χιλάλ Ρούσντ ουά Χάιρ»

(Ω, Αλλάχ! Κάνε αυτή τη νέα σελήνη να εμφανιστεί σε μας, ενώ εμείς απολαμβάνουμε ασφάλεια (από κάθε φόβο), πίστη, ασφάλεια (από κάθε κακό) και Ισλάμ. Ω, νέα σελήνη! Ο Κύριός μου και ο Κύριός σου είναι ο Αλλάχ. Είθε αυτή η νέα σελήνη να είναι μια νέα σελήνη καθοδήγησης και αγαθότητας.)

¬ Η Λάιλατ Αλ-Κάντρ, η Νύχτα του Διατάγματος, αναζητείται στις τελευταίες δέκα ήμερες του Ραμαντάν κατά τη διάρκεια των οποίων είναι αξιέπαινο να απαγγέλει κανείς αυτό το ντού’α:

«Αλλάχουμα Ίνακα ‘Αφφώου, Τουχίμπα Αλ-‘Άφω, Φά‘φου ‘Άννι»

(Ω, Αλλάχ! Είσαι ‘Αφφώου (Συγχωρείς τα Πάντα), και Αγαπάς τη συγχώρεση, έτσι, Συγχώρεσέ με.)

¬ Αν η νέα σελήνη γίνει ορατή κατά τη διάρκεια της ημέρας, καθίσταται υποχρεωτικό για τους ανθρώπους της χώρας στην οποία έγινε ορατή να τηρούν νηστεία για το υπόλοιπο της ημέρας. Προκειμένου να αναπληρωθεί αυτή η ημέρα, πρέπει να τηρηθεί νηστεία για μια επιπλέον ημέρα μετά το τέλος του Ραμαντάν.

¬ Αυτός που δεν τηρεί νηστεία λόγω γηρατειών ή καταληκτικών ασθενειών, πρέπει να προσφέρει ένα γεύμα σε κάποιον άπορο για κάθε μέρα νηστείας που χάνει.

¬ Επιτρέπεται ένας άρρωστος άνθρωπος, η κατάσταση του οποίου μπορεί να επιδεινωθεί από τη νηστεία, να την διακόψει και να νηστέψει για ένα σύνολο ημερών ίσο με αυτές τις ημέρες που έχασε κατά τη διάρκεια του Ραμαντάν.

¬ Οι γυναίκες κατά την εμμηνόρροια και τη μεταγεννητική αιμορραγία απαγορεύεται να τηρούν νηστεία, αλλά απαιτείται να αναπληρώσουν τις ημέρες νηστείας που έχασαν μετά το Ραμαντάν.

¬ Οι έγκυες και οι γυναίκες που θηλάζουν μπορούν να μην τηρούν νηστεία κατά τη διάρκεια του Ραμαντάν αν ανησυχούν για την υγεία τους, ή την υγεία του μωρού, με τον όρο να αναπληρώσουν τις ημέρες που έχασαν μετά το Ραμαντάν.

¬ Ένας ταξιδευτής μπορεί να τηρήσει ή να μην τηρήσει νηστεία όσο βρίσκεται στη διαδρομή του ταξιδιού. Είναι καλύτερο όμως για εκείνον να μην τηρεί νηστεία όσο ταξιδεύει, αλλά να τις αναπληρώσει μετά το τέλος του Ραμαντάν.[3]

¬ Όποιος έχει την πρόθεση να τηρήσει νηστεία και πέσει αναίσθητος κατά τη διάρκεια της ημέρας, η νηστεία του θεωρείται έγκυρη.

¬ Αν ένας Μουσουλμάνος φάει, πιει ή συνουσιαστεί έχοντας ξεχάσει ότι νηστεύει, η τήρηση νηστείας θεωρείται έγκυρη.

¬ Αν ένας Μουσουλμάνος έχει ονείρωξη, η νηστεία του θα παραμείνει έγκυρη, αλλά πρέπει να κάνει Γούσλ[4].

¬ Συνίσταται σε ένα Μουσουλμάνο να διατηρείται καθαρός όλες τις ώρες. Επιτρέπεται όμως να καθυστερήσει το Γούσλ μετά από σεξουαλική επαφή, μετά το τέλος της εμμηνόρροιας ή της αιμορραγίας κατά την περίοδο της λοχίας, μέχρι την αυγή, αλλά πριν την ανατολή του ηλίου. Η νηστεία των ατόμων αυτών παραμένει έγκυρη.

 Πράγματα που Ακυρώνουν τη Νηστεία

1 –Η σκόπιμη κατανάλωση φαγητού ή ποτού, ή η σύναψη ερωτικών σχέσεων κατά τη διάρκεια της ημέρας στο Ραμαντάν.

2 –Η εμμηνόρροια ή η μεταγεννητική αιμορραγία κατά τη διάρκεια της ημέρας.

3 –Η πρόκληση εμετού, ο αυνανισμός ή η εκσπερμάτωση ως αποτέλεσμα ερωτοτροπίας με τη σύζυγο ή μετά από ερωτικές δραστηριότητες κατά τη διάρκεια της ημέρας του Ραμαντάν.

4 –Ενδοφλέβια σίτιση.[5]

¬ Αυτός που τρώει ή πίνει –ενώ δεν είναι σίγουρος αν έχει ξημερώσει –σε περίπτωση που λαμβάνει το γεύμα σουχούρ –ή αν έχει δύσει ο ήλιος –σε περίπτωση που λαμβάνει το ιφτάρ –η νηστεία του παραμένει έγκυρη εφόσον προσπάθησε όσο μπορούσε να εξακριβώσει αν ήταν πρωί ή βράδυ.[6]

¬ Η χρήση κολ (Kohl), ένεσης, θεραπείας για τραύματα, θυμιάματος ή σταγόνων για τα μάτια ή τα αυτιά ή τη μύτη ή βεντούζων (Χιτζάμα) ή χέννας ή αρωμάτων ή οδοντόκρεμας ή σπρέι από ασθματικούς δεν ακυρώνουν τη νηστεία, καθώς δεν θεωρούνται συμπληρώματα τροφής. Είναι καλύτερο, προληπτικά, να χρησιμοποιούνται κατά τη διάρκεια της νύχτας. Επίσης δεν ακυρώνουν τη νηστεία η αιμοραγία από την μύτη ή η εξαγωγή δοντιού ή το αίμα από τα τραύματα.

¬ Οι γυναίκες μπορούν να παίρνουν χάπια ή να χρησιμοποιούν άλλα μέσα προκειμένου να αναβάλλουν ή να καθυστερήσουν την εμμηνόρροια τους, ώστε να νηστέψουν ολόκληρο το μήνα του Ραμαντάν ή ώστε να κάνουν προσκύνημα, αν οι γιατροί αποφάσισαν ότι κάτι τέτοιο δεν θα την βλάψει σε τίποτε, αλλά καλύτερα να μην το κάνει αυτό.

¬ Κάποιος που συνουσιάζεται κατά τη διάρκεια της ημέρας στο Ραμαντάν, πρέπει να αναπληρώσει και να εξιλεωθεί γι’ αυτό αν το έκανε εν γνώσει του. Αλλά αν το έκανε ξεχνώντας, τότε η νηστεία του θα παραμείνει έγκυρη.

¬ Εξιλέωση οφείλεται μόνο για σεξουαλική συνεύρεση κατά τη διάρκεια των ωρών της νηστείας. Η σειρά της εξιλέωσης είναι η εξής:

1 –Απελευθέρωση ενός δούλου, αν κάποιος έχει αυτή τη δυνατότητα, ή αν δεν υπάρχει διαθέσιμος δούλος,

2 –Τήρηση νηστείας για δύο συνεχόμενους μήνες. Αν δεν μπορεί να αντέξει τόσο, τότε

2 –Παροχή φαγητού σε εξήντα απόρους.

¬ Συνιστά Σούννα να επανορθώσει για τις ημέρες που έχασε κατά το Ραμαντάν αμέσως μόλις ο μήνας αυτός τελειώσει, και συνεχόμενα. Αν οι ημέρες που έπρεπε να τηρηθούν αναβλήθηκαν μέχρι και την πάροδο ενός ακόμη Ραμαντάν χωρίς έγκυρη δικαιολογία, τότε αμάρτησε και θα πρέπει να τηρήσει τις ημέρες που έχασε, καθώς επίσης και να ταΐσει έναν άπορο για κάθε ημέρα που έχασε.

¬ Αν κάποιος πεθάνει πριν εκπληρώσει το τάμα τήρησης νηστείας, ή τέλεσης Χατζ ή Ι‘τικάφ, συνίσταται ο κληρονόμος του να τον εκπληρώσει για λογαριασμό του.

 Σούνναν τήρησης νηστείας

¬ Το Σουχούρ, ή ένα γεύμα πριν την αυγή, προέρχεται από τη Σούννα το να καταλώσει κανείς ένα γεύμα λίγο πριν την αυγή επειδή περίεχει Μπάρακα (ευλογεία) όπως είπε ο Προφήτης (ﷺ‬), το καλύτερο που μπορεί ένας μουσουλμάνος να φάει κατά το Σουχούρ είναι οι χουρμάδες.

¬ Διακοπή της νηστείας αμέσως μόλις δύσει ο ήλιος. Είναι Σούννα το να διακόπτει κανείς τη νηστεία τρώγοντας φρέσκους χουρμάδες, ή οποιοδήποτε είδος χουρμάδων, ή και νερό.

¬ Προέρχεται από τη Σούννα το να πει κανείς «Μπίσμι Ελλάχ» πριν φάει το Ιφτάρ, και να προσφέρει το εξής Ντου‘ά’ μόλις σπάσει τη νηστεία του:

«Δάχαμπα Αδ-Δάμα’, ουά Ιμπτάλατ Αλ-‘Ουρούκ, ουά Θάμπατα Αλ-Άτζρ ιν σά’α Αλλάχ»

(Η δίψα εξαφανίστηκε και οι φλέβες τράφηκαν, και η αμοιβή επιβεβαιώθηκε με τη βούληση του Αλλάχ.)

Επίσης μπορεί να πει: «Αλλάχουμα Ίνει ’Ασ’άλουκα μπι Ραχμάτικα αλλάτι ουάσι‘ατ κολ σάαϊ’ Αν Τάγφιρ λι»

(Ω, Αλλάχ, Σου ζητάω μέσω του Ελεούς Σου που περικλύει όλα τα πράγματα, να με Συγχωρήσεις.).

Μπορεί επίσης να πει: «Αλλάχουμα Λάκα Σούμτ, ουά ‘Αλα Ρίζκικα Αφτάρτ».

(Ω, Αλλάχ! Για Σένα τήρησα νηστεία, και από τα αγαθά Σου έφαγα.)

¬ Αν ένας άνθρωπος που νηστεύει δεχθεί ύβρη, μπορεί να απαντήσει στο άτομο που τον υβρίζει: «Νηστεύω, νηστεύω.»

¬ Είναι αξιέπαινο για το άτομο που νηστεύει να κάνει πολλές αγαθοεργίες και πράξεις ευσέβειας, όπως η μνημόνευση του Αλλάχ, η απαγγελία ή η ανάγνωση του Ιερού Κορανίου, η ελεημοσύνη, η τέλεση Ταχάτζουντ (νυχτερινές προσευχές), η επίσκεψη των ασθενών, και άλλα παρόμοια.

¬ Συνιστά Σούννα να τελεί κανείς την προσευχή Ταραουίχ τις νύχτες του Ραμαντάν. Αυτή η προσευχή είναι έντεκα Ράκ‘α και τελείται στο τζαμί με τον ιμάμη και τους άλλους προσευχητές μετά την προσευχή Αλ-‘Ισά’.

¬ Αυτός που τελεί την προσευχή Ταραουίχ με τον Ιμάμη μέχρι το τέλος, θα θεωρηθεί σαν να πέρασε ολόκληρη τη νύχτα προσευχόμενος.

¬ Αυτός που προσφέρει φαγητό σε ένα άτομο που νηστεύει, θα λάβει μια επιπλέον αμοιβή, ίση με αυτή εκείνου που το δέχεται.

 Επιλήψιμα Πράγματα προς Αποφυγή

¬ Γαργάρες ή εισπνοή νερού μέσω της μύτης σε υπερβολικό βαθμό ή δοκιμή φαγητού.

¬ Ψεύδη, κακολογία, συκοφαντία, ύβρη οποιαδήποτε στιγμή και ιδιαίτερα κατά το Ραμαντάν.

¬ Το φίλημα της συζύγους είναι επιτρεπτό αρκεί να μην οδηγήσει στην εκσπερμάτωση.

 Εθελοντική Νηστεία

1 –Υπάρχει τεράστια αμοιβή για την εθελοντική νηστεία. Η καλύτερη τήρηση είναι αυτή του Προφήτη Νταούντ, ειρήνη σ’ αυτόν. Συνήθιζε να τηρεί νηστεία κάθε δεύτερη ημέρα.

2 –Η πιο εξαιρετική τήρηση νηστείας μετά το Ραμαντάν είναι ο Μήνας του Μουχάρραμ[7]. Και περισσότερη έμφαση δίνεται στην ένατη και δέκατη ημέρα του Μουχάρραμ. Η τήρηση νηστείας την 10η ημέρα του Μουχάρραμ αποτελεί μέσο εξάλειψης όλων των αμαρτιών που διαπράχθηκαν κατά τη διάρκεια του τελευταίου έτους.

3 –Τήρηση νηστείας για έξι ημέρες κατά τον Σαουάλ[8]. Είναι προτιμότερο να τις τηρεί κανείς αμέσως μετά το ‘Είντ. Ο Προφήτης (ﷺ‬) είπε: «Όποιος νήστεψε κατά τον μήνα Ραμάνταν, και το ακολουθήσει με νηστεία έξη ημερών κατά τον μήνα Σαουάλ, σαν να νήστεψε για πάντα!». (Μόσλεμ)

4 –Τήρηση νηστείας κατά τις Λευκές Ημέρες, δηλ. τη 13η, τη 14η, και τη 15η ημέρα κάθε μήνα, οι αμοιβές των οποίων ισούνται με τήρηση νηστείας για μια ολόκληρη ζωή. Αφού ο Αλλάχ υποσχέθηκε ότι θα δεκαπλασιάσει τις αμοιβές των καλών πράξεων, και έτσι οι τρεις μέρες ισούνται με τριάντα μέρες. Επίσης μπορεί κανείς να νηστέψει αντί αυτών των ημερών, άλλες τρεις μέρες, στην αρχή του μήνα ή στο τέλος του μήνα.

5 –Η τήρηση νηστείας κάθε Δευτέρα και Πέμπτη. Αυτές τις μέρες οι πράξεις των ανθρώπων προβάλλονται ενώπιον του Αλλάχ, συνεπώς είναι αξιέπαινο να τηρεί κανείς νηστεία αυτές τις δύο ημέρες.

6 –Η τήρηση νηστείας κατά τις εννιά πρώτες ημέρες του Δουλ-Χίτζα. Η καλύτερη εκ των οποίων είναι η 9η, η Ημέρα του ‘Άραφα. Τήρηση νηστείας κατά την Ημέρα του ‘Άραφα εξιλεώνει τις αμαρτίες που διαπράχθηκαν τον προηγούμενο χρόνο και θα διαπραχθούν στον επόμενο.

7 –Είναι αξιέπαινο να τηρεί κανείς νηστεία όσο το δυνατόν περισσότερες ημέρες από το μήνα Σα‘μπάν[9], αλλά όχι όλο του μήνα.

¬ Ένας άνθρωπος που τελεί εθελοντική νηστεία είναι ελεύθερος να συνεχίσει να νηστεύει μέχρι το τέλος της ημέρας ή να τη διακόψει νωρίτερα.

¬ Απαγορεύεται να τηρεί κανείς νηστεία κατά την ‘Είντ Αλ-Φιτρ και την ‘Είντ Αλ-Άντχα.

 Ι‘τικάφ

Ι‘τικάφ είναι η παραμονή σε κάποιο τζαμί κατά τη διάρκεια της οποίας αφιερώνει κανείς χρόνο στη λατρεία προς τον Αλλάχ, τον Ύψιστο, αποκομμένος από τα εγκόσμια πράγματα. Αφορά εξίσου γυναίκες και άνδρες. Είναι έγκυρη χωρίς τήρηση νηστείας. Περισσότερο, βέβαια, κατά τη διάρκεια του Ραμαντάν και ιδιαίτερα τις τελευταίες δέκα ημέρες.

¬ Η επιλογή τζαμιού στο οποίο τηρούνται συλλογικές προσευχές αποτελεί προϋπόθεση για την εγκυρότητα της Ι‘τικάφ.

¬ Το καλύτερο τζαμί για την τήρηση Ι‘τικάφ είναι το Αλ-Μάστζιντ Αλ-Χαράμ[10], γιατί μία προσευχή που τελείται εκεί ισοδυναμεί σε αμοιβή με εκατό χιλιάδες προσευχές. Έπειτα το τζαμί του Προφήτη (ﷺ‬)[11],γιατί μία προσευχή που τελείται εκεί ισοδυναμεί σε αμοιβή με χίλιες προσευχές, έπειτα το Αλ-Μάστζιντ Αλ-Άκσα[12], στο οποίο μία προσευχή ισοδυναμεί με πεντακόσιες προσευχές.

¬ Όποιος έκανε τάμα ότι θα τηρήσει Ι‘τικάφ για κάποιες μέρες, όπως για παράδειγμα για μια εβδομάδα, θα πρέπει να εισέλθει στο τζαμί πριν την ανατολή του ηλίου της πρώτης μέρας της εβδομάδας που εννοούσε, και να βγει μετά την ανατολή του ηλίου της τελευταίας μέρας.

¬ Είναι αξιέπαινο για έναν Μου‘τάκιφ[13] να ασχολείται με Διρκ, να διαβάζει από το Ιερό Κοράνιο και να προσεύχεται. Πρέπει να απέχει από επίγεια ζητήματα και ιδιαίτερα από ζητήματα που δεν τον αφορούν.

¬ Επιτρέπεται ο Μου’τάκιφ να εγκαταλείψει το τζαμί για το κάλεσμα της φύσης, ή για να ικανοποιήσει κάποια επείγουσα ανάγκη, να τηρήσει νίψη, ή να συμμετέχει στην προσευχή της Παρασκευής (Τζούμ‘α), ή κάτι παρόμοιο.

¬ Η αποχώρηση από το τζαμί χωρίς έγκυρη δικαιολογία ακυρώνει την Ι‘τικάφ.

[1] Η μετανάστευση του Προφήτη στη Μαντίνα.

[2] Η 30η ημέρα του Σα‘μπάν θεωρείται αμφίβολη όταν η νέα σελήνη δεν είναι ορατή λόγω συννεφιάς, ομίχλης ή κάτι αντίστοιχου.

[3] Τον ίδιο αριθμό ημερών που έχασε κατά το Ραμαντάν.

[4] Ντουζ ή μπάνιο.

[5] Παροχή τροφής με ένεση στη φλέβα.

[6] Αυτό αφορά το άτομο που δεν έχει ρολόι, ή κάποιον περαστικό ταξιδιώτη που βρίσκεται σε διαφορετικό μέρος και δεν γνωρίζει το πρόγραμμα προσευχών εκεί.

[7] Ο πρώτος μήνας του Μουσουλμανικού Ημερολογίου.

[8] Ο μήνας που ακολουθεί το Ραμαντάν.

[9] Ο μήνας που προηγείται του Ραμαντάν.

[10] Στη Μέκκα.

[11] Στη Μεδίνα.

[12] Στην Ιερουσαλήμ.

[13] Ένα άτομο που τηρεί Ι‘τικάφ.